།ཡང་ཟབ་ཆོས་དབྱིངས་གསང་བའི་ཀློང་མཛོད་ལས། རིག་འཛིན་བླ་མ་སྒྲུབ་པའི་ཕྲིན་ལས་རིམ། མཛེས་བྱེད་ལྷན་ཐབས་རཏྣའི་མལླི་ཀའོ།།
ན་མོ་གུ་ར་ཝེ། རྨད་བྱུང་རྒྱལ་ཀུན་གསང་བའི་ཆུ་འཛིན་ལས། །ཉེར་བབ་སྐུ་གསུམ་བདུད་རྩིའི་ཟེག་མ་ཡིས། །རིགས་ཅན་སྙིང་གི་པདྨོར་སྦྲན་པའི་མོད། །ཕྲིན་ལས་སྐྱེད་ཚལ་མཛེས་བྱེད་འདབ་བརྒྱ་བཞད།། རྣལ་འབྱོར་གང་ཞིག་སྤྲོས་པ་ལ་དགའ་བས། །ཕྲིན་ལས་ཐོག་མཐར་སྤེལ་བའི་མཛེས་རྒྱན་རིམ། །ཁྲིགས་སུ་བསྟར་བའི་ལྷན་ཐབས་སྦྱོར་འདོད་ན། །ཐོག་མར་བསང་གཏོར་ལས་ཀྱི་ཆུ་སྒྲུབ་པ།། བསང་ཆུའི་སྟེང་དུ་ཉི་མའི་དཀྱིལ་འཁོར་དབུས། །ཧྲཱིཿལས་རྟ་མཆོག་དམར་གསལ་ཁྲོ་གཏུམ་འབར། །པདྨ་ཐོད་འཛིན་རང་འོད་ཡུམ་དང་སྦྱོར། །དཔལ་གྱི་ཆས་རྫོགས་གར་དགུའི་ཉམས་ལྡན་གསལ། །ཨོཾ་ཧྱ་གྷྲྀ་ཝ་ཧཱུྃ་ཕཊ྄ཿ བརྒྱ་རྩ་བརྒྱད་བཟླས་བྱིན་གྱིས་བརླབས་པ་ལས། ཁྲོ་བོ་འོད་ཞུ་ཆུ་ཡི་རྡུལ་ཕྲན་གྱིས། །རེག་པས་ཉེས་སྐྱོན་སྦྱངས་བྱེད་ནུས་ལྡན་བསམ། གནས་ཡོའི་མ་དག་སྦྱངས་ཤིང་བྱིན་བརླབ་པ། ཨོཾ་ཧྱ་གྷྲྀ་ཝ་ཧཱུྃ་ཕཊ྄ཿ སྣོད་བཅུད་བདག་གནས་ཡོ་བྱད་དངོས་པོ་ཀུན། །ཐབས་ཤེས་ངོ་བོ་ཡེ་ཤེས་ལྔ་ཡི་དངོས། །ཟུང་འཇུག་འཛིན་མེད་རང་གསལ་སྒྱུ་མའི་འཕྲུལ། །གསང་མཆོག་སྒྲུབ་པའི་རྫས་སུ་ལྷུན་གྱིས་གྲུབ། །ཨོཾ་སརྦ་ཏ་ཐཱ་ག་ཏ་མ་ཧཱ་ཨ་ནུ་རཱ་ག་ན་བཛྲ་སྭཱ་བྷཱ་ཝ་ཨཱཏྨ་ཀོ྅ཧཾ། ཕྱི་རྒྱུད་གཞི་གནས་བདག་པོ་བརྔན་པ་ནི། ཨོཾ་ཧྱ་གྷྲྀ་ཝས་བསང་། ཨོཾ་སྭ་བྷཱ་ཝས་སྦྱངས། སྟོང་པའི་ངང་ལས་བྷྲཱུྃ་ཞུ་རཏྣའི་སྣོད། འདོད་ཡོན་བདུད་རྩིའི་བཅུད་ཀྱིས་གང་བར་གྱུར། ཨོཾ་ཨཱཿཧཱུྃ། ལན་གསུམ་མགྲོན་རྣམས་དྲངས་ནས་བསྔོ་བ་ནི། བྷུ་མི་པཱ་ཏི་ས་པཱ་རི་ཝཱ་ར་བཛྲ་ས་མཱ་ཛཿ བྷུ་མི་པཱ་ཏི་ས་པཱ་རི་ཝ་ར་ཨོཾ་ཨ་ཀཱ་རོ་སོགས། ཧཱུྃ་ཧྲཱིཿ ཕྱོགས་དང་འཇིག་རྟེན་སྐྱོང་བ་ས་ཡི་བདག །གཉུག་མར་གནས་དང་གློ་བུར་ལྷག་པའི་ཚོགས། །ཟག་མེད་བདུད་རྩིའི་མཆོད་སྦྱིན་འདི་བཞེས་ལ། །འགལ་རྐྱེན་ཀུན་སོལ་ཆོས་མཐུན་གྲོགས་མཛོད་ཅིག །བྷུ་མི་པཱ་ཏི་སརྦ་གཙྪ། སྐྱབས་ཡུལ་ཚོགས་ཞིང་ལྷ་ཚོགས་གསལ་བ་ནི། རང་གི་སྙིང་གའི་ས་བོན་འོད་ཟེར་གྱིས། ཚོགས་ཞིང་ལྷ་ཚོགས་ནམ་མཁའ་གང་བར་ཛཿ ན་མོ། བདེ་གཤེགས་ཀུན་འདུས་རིག་འཛིན་གཙོ་མཆོག་ལ། སོགས། སྐྱབས་སེམས་ལན་གསུམ་བརྗོད་པས་རྒྱུད་སྦྱངས་ཤིང་། ཛཿཧཱུྃ་བཾ་ཧོཿས་ཚོགས་ཞིང་རང་ལ་བསྟིམ།  ཉམས་གྲིབ་སྦྱང་ཕྱིར་རྡོར་སེམས་བསྒོམ་བཟླས་ནི། ཨཱཿབདག་གི་སྤྱི་བོར་པད་དཀར་ཟླ་བའི་སྟེང་། །ཧཱུྃ་ལས་རིགས་འདུས་བླ་མ་རྡོ་རྗེ་སེམས། །དཀར་གསལ་ཞི་འཛུམ་རྡོ་རྗེ་དྲིལ་བུ་འཛིན། །དར་དང་རིན་ཆེན་རྒྱན་རྫོགས་སྐྱིལ་ཀྲུང་བཞུགས། །ཐུགས་ཀར་ཟླ་སྟེང་རྡོ་རྗེའི་ལྟེ་བར་ཧཱུྃ། །མཐའ་མར་ཡི་གེ་བརྒྱ་པའི་ཕྲེང་བས་བསྐོར། །གསང་གསུམ་བྱིན་རླབས་ཡེ་ཤེས་བདུད་རྩིའི་རྒྱུན། །ཚངས་བུག་ནས་ཞུགས་ཉམས་ཆགས་སྒྲིབ་སྦྱངས་བསམ། ཡིག་བརྒྱ་བཟླ་ཞིང་གནོང་འགྱོད་དྲག་པོའི་བློས། མགོན་པོ་བདག་ནི་མི་ཤེས་རྨོངས་པ་ཡིས། །དམ་ཚིག་ལས་ནི་འགལ་ཞིང་ཉམས། །བླ་མ་མགོན་པོས་སྐྱབས་མཛོད་ཅིག །གཙོ་བོ་རྡོ་རྗེ་འཛིན་པ་ཆེ། །ཐུགས་རྗེ་ཆེན་པོའི་བདག་ཉིད་ཅན། །འགྲོ་བའི་གཙོ་ལ་བདག་སྐྱབས་མཆི། །སྐུ་གསུང་ཐུགས་རྩ་བ་དང་ཡན་ལག་གི་དམ་ཚིག་ཉམས་པ་ཐམས་ཅད་མཐོལ་ལོ་བཤགས་སོ། །སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པར་མཛད་དུ་གསོལ། ཞེས་གསོལ་བ་བཏབ་པས། རྡོར་སེམས་འོད་དུ་ཞུ་ནས་རང་ལ་ཐིམ། ཕྱི་སྒྲུབ་བླ་མའི་རྣལ་འབྱོར་དཀྱུས་ལྟར་གྱི། གདོད་མའི་གཤིས། གཞི་གྲོལ་རིག་འཛིན་བླ་མའི་གསང་བ་གསུམ། །མངོན་གྱུར་དབྱིངས་ཀྱི་གཏན་སྲིད་ཟིན་པར་བསམ། མཚམས་ལྷ་བསྐྱེད་ཅིང་འབྱུང་གཏོར་གཏོང་བ་ནི། པདྨ་མ་ཧཱ་ཤྲཱི་ཧེ་རུ་ཀོ྅ཧཾ། རང་ཉིད་སྐད་ཅིག་པདྨ་ཧེ་རུ་ཀ །བཟོད་དཀའི་གཟི་བྱིན་འབར་བའི་སྐུ་རུ་གྱུར།། ཨོཾ་ཧྱས་བསངས། ཨོཾ་སྭ་བྷཱ་ཝས་སྦྱངས། བྷྲཱུྃ་ཡིག་ཡོངས་གྱུར་ཡིད་མཐུན་སྣོད་ཡངས་པར། །འབྲུ་གསུམ་ལས་བྱུང་འདོད་ཡོན་བདུད་རྩིར་གྱུར།། ཨོཾ་ཨཱཿཧཱུྃ། ལན་གསུམ་བགེགས་རྣམས་དགུག་ཅིང་བསྔོ་བ་ནི། ཨོཾ་སརྦ་བྷུ་ཏ་ཨ་ཀརྵ་ཡ་ཛཿ ཨོཾ་སརྦ་བིགྷྣཱན་ན་མཿསརྦ་སོགས། གྷྲྀ་ཧ་ན་བ་ལིཾ་ཏེ་སྭཱ་ཧཱ། ལན་གསུམ་བརྗོད་པས་བསྔོས་ལ་བཀའ་བསྒོ་བ། ཧཱུྃ་ཧྲཱིཿ ཀུན་བརྟགས་གཟུང་འཛིན་གཉིས་སྣང་ལས་བྱུང་བའི། །གསང་མཆོག་འདུ་བར་མི་དབང་འབྱུང་པོའི་ཚོགས། །ལན་ཆགས་འདོད་ཡོན་གཏོར་མས་ཚིམ་གྱིས་ལ། །བར་དུ་མ་གཅོད་རྒྱ་མཚོའི་ཕ་མཐར་དེངས། །བཀའ་ལས་འདས་ཤིང་གླག་ལྟ་ཐོ་འཚམས་ན། །མི་བཟད་ཁྲོ་བོའི་སྦྱོར་བས་བརླག་ཏ་རེ། །ཧཱུྃ་ཧཱུྃ་ཧཱུྃ་བི་ཤྭ་བཛྲ་ཀྲོ་དྷ་ཛྭ་ལ་མཎྜ་ལ་ཕཊ྄་ཕཊ྄་ཕཊ྄ཿཧ་ལ་ཧ་ལ་ཧཱུྃ། ཕྱི་ནང་གསང་བའི་སྲུང་མཚམས་བཅད་པ་ནི། ཧཱུྃ་ཧྲཱིཿ དཔལ་ཆེན་དབང་གི་ཡེ་ཤེས་འཕྲོ་འདུ་ལས། ཐབས་ཤེས་གའུ་རྡོ་རྗེ་གུར་ཁང་དང་། །ཁྲོ་ཚོགས་ཕྱག་མཚན་མཚོན་ཆ་མེ་དཔུང་གི །སྲུང་བའི་འཁོར་ལོ་གཞོམ་བྲལ་ལྷུན་གྱིས་གྲུབ། །སུརྻ་ཙཎྜ་བཛྲ་ཀྲོ་དྷ་ཏིཀྵ་ན་ཛྭ་ལ་རཾ་རཀྵ་རཀྵ་ཧཱུྃ་ཕཊ྄། ཧཱུྃ་ཧྲཱིཿ སྐྱེ་མེད་ཆོས་དབྱིངས་རྣམ་པར་དག་པའི་ངང་། །མ་བཅོས་ལྷུན་རྫོགས་གསང་བ་མཆོག་གི་དབྱིངས། །བག་ཆགས་བགེགས་ཞེས་མཚན་མར་མ་གྲུབ་པས། །རང་བཞིན་མཉམ་ཉིད་སྲུང་མཚམས་ཡེ་ནས་རྫོགས། །བཛྲ་ཛྙཱ་ན་རཀྵ་ཨོཾ་ཨཱཿཧཱུྃ། རང་རིག་ཡེ་ཤེས་བརྡ་སྒོ་དབྱེ་བ་ནི། ཧཱུྃ་ཧྲཱིཿ འཁོར་འདས་གདོད་ནས་རྣམ་པར་གྲོལ་བ་ལས། །རང་བྱུང་མཉམ་ཉིད་གསང་བའི་དཀྱིལ་འཁོར་མཆོག །ཡེ་ནས་རང་གསལ་ལྷུན་གྲུབ་ཐབས་ཀྱི་སྒོ། །ཤེས་རབ་རིག་པའི་བརྡ་ཡིས་དབྱེ་བར་བྱ། །བྷྲཱུྃ་ཛྙ་ན་པྲ་ཝེ་ཤ་ཡ་ཕཊ྄། རང་གསལ་དོན་དམ་བརྡ་ཕྱག་འཚལ་བ་ནི། ཧཱུྃ་ཧྲཱིཿ གདོད་ནས་རང་བྱུང་ཆོས་དབྱིངས་རྒྱལ་བའི་དལ། །གསང་གསུམ་ཡེ་ཤེས་རང་སྣང་དཀྱིལ་འཁོར་ནི། །འཁྲུལ་གྲོལ་ལས་འདས་སྲིད་ཞི་མཉམ་ཉིད་ཀློང་། །རང་ཤར་རོལ་པ་བརྡ་ཡི་ཕྱག་འཚལ་ལོ། །ཨ་ཏི་པུ་ཧོཿ པྲ་ཏིཙྪ་ཧོཿ སྒྲིབ་ཚོགས་འོད་གསལ་དབྱིངས་སུ་བཤགས་པ་ནི། ཧོཿ འོད་གསལ་རང་བཞིན་བདེ་གཤེགས་སྙིང་པོའི་ཁམས། །དག་མཉམ་ཆེན་པོར་སྤང་བླངས་ལས་འདས་ཀྱང་། །མ་རིག་གློ་བུར་འཁྲུལ་དབང་འཛིན་རྟོག་གིས། །གོལ་སྒྲིབ་ནོངས་པ་ཅི་མཆིས་མཐོལ་ལོ་བཤགས། ། ཡི་གེ་བརྒྱ་པ་བརྗོད་ཅིང་ནོངས་པ་བཤགས། བྱང་ཆུབ་སེམས་གཉིས་དམ་བཅའ་བཟུང་བ་ནི། ཧཱུྃ་ཧྲཱིཿ གསང་མཆོག་བླ་མེད་རིག་འཛིན་དཀྱིལ་འཁོར་དུ། །ཟུང་འཇུག་ཐབས་ཤེས་རོལ་པ་ལ་བརྟེན་ནས། །རང་བྱིན་བརླབ་པའི་དངོས་གྲུབ་མཆོག་བརྙེས་བར། །མི་འདའ་རྡོ་རྗེའི་དམ་བཅའ་བརྟན་པོར་བཟུང་། །བོ་དྷི་ཙིཏྟ་བཛྲ་ས་མ་དྷི་ཧཱུྃ། སྣོད་བཅུད་ཡེ་ཤེས་བྱིན་ཆེན་དབབ་པ་ནི། ཧཱུྃ་ཧྲཱིཿ ཀུན་ཁྱབ་འགྱུར་མེད་འོད་གསལ་ཆོས་ཀྱི་དབྱིངས། །འགགས་མེད་སྒྱུ་འཕྲུལ་དྲྭ་བ་ཆེན་པོའི་སྤྲིན། །གང་འདུལ་གསང་གསུམ་རྡོ་རྗེའི་གར་སྒྱུར་བའི། །བདེ་གཤེགས་སྐུ་གསུམ་རིག་འཛིན་རྒྱལ་བའི་ཚོགས། །རྩ་གསུམ་ཞི་ཁྲོ་གནས་ཡུལ་ཌཱཀྐིའི་སྡེ། །ལྷ་དང་སྲུང་མ་དམ་ཅན་མཐུ་ལྡན་ཀུན། །མི་མངོན་དབྱིངས་ནས་ཡེ་ཤེས་སྒྱུ་མའི་སྐུར། །དམ་ཚིག་ཐུགས་དམ་དབང་གིས་བཞེངས་ནས་ཀྱང་། །གསང་བའི་དཀྱིལ་འཁོར་འདི་ལ་བྱིན་ཆེན་ཕོབ། །སྒྲུབ་པའི་དམ་རྫས་དངོས་གྲུབ་བཅུད་དུ་བསྐྱིལ། །རྣལ་འབྱོར་མོས་པའི་བུ་ལ་དབང་མཆོག་བསྐུར། །ལུས་ལ་གཟི་བརྗིད་ངག་ལ་ནུས་རྩལ་དང་། །མི་ཤིག་རྡོ་རྗེའི་ཡེ་ཤེས་མཐུ་བྱིན་བསྐྱེད། །མ་གཡེལ་མ་འཕང་ཐུགས་རྗེའི་རྩལ་ཕྱུངས་ལ། །དྲོད་རྟགས་མཚན་བཟང་དངོས་སུ་བསྟན་པ་དང་། །མཆོག་ཐུན་དངོས་གྲུབ་མ་ལུས་སྩལ་དུ་གསོལ།། ཨོཾ་ཨཱཿཧཱུྃ་བཛྲ་གུ་རུ་དྷེ་ཝ་ཌཱཀྐི་ནཱི་མཎྜ་ལ་སརྦ་ས་མ་ཡ། ཨ་ཝེ་ཤ་ཡ་ཨ་ཨཱཿ དམ་ཚིག་མཆོད་པའི་རྫས་རྣམས་བྱིན་བརླབ་པ། ཨོཾ་ཧྱ༴ ཨོཾ་སྭ་བྷཱ་ཝ༴ རྡོ་རྗེ་ལྟ་བུའི་ཡེ་ཤེས་རོལ་པ་ལས། །རྃ་ཡྃ་ཁྃ་འཕྲོས་དངོས་འཛིན་མ་དག་སྦྱངས། །སླར་ཡང་རྡོ་རྗེ་གསུམ་དངོས་འབྲུ་གསུམ་ལས། །ཕྱི་ནང་གསང་བའི་དམ་ཚིག་མཆོད་པའི་རྫས། །ཟག་མེད་བདེ་ཆེན་ཡེ་ཤེས་བསྐྱེད་པའི་གཏེར། །མི་ཟད་ནམ་མཁའི་མཛོད་ཀྱི་རོལ་པར་བསམ། ཨོཾ་བཛྲ་ཨརྒྷཾ་ཨཱཿཧཱུྃ། ནས། ཤབྡ་ཨཱཿཧཱུྃ། ཨོཾ་སརྦ་པཉྩ་ཨ་མྲྀ་ཏ་ཨཱཿཧཱུྃ། ཨོཾ་མ་ཧཱ་བ་ལིཾ་ཏ་ཨཱཿཧཱུྃ། ཨོཾ་མ་ཧཱ་རཀྟ་ཨཱཿཧཱུྃ། ཨོཾ་སརྦ་པཱུ་ཛ་མེ་གྷ་ས་མ་ཡེ་ཨཱཿཧཱུྃ། ཏིང་ངེ་འཛིན་གྱི་དཀྱིལ་འཁོར་བསྐྱེད་པ་ནི། ཧཱུྃ་ཧྲཱིཿ ཡེ་ནས་རྣམ་དག་བློ་འདས་སྤྲོས་དང་བྲལ། །འོད་གསལ་མི་གཡོ་མཉམ་ཉིད་དེ་བཞིན་ཉིད། །མ་འགགས་རོལ་པ་སྙིང་པོ་བྱང་ཆུབ་སེམས། །འཁོར་འདས་སྲིད་ཞི་གདལ་ཁྱབ་ཀུན་ཏུ་སྣང་། །རང་རིག་ངོ་བོ་གསེར་གྱི་རྡོ་རྗེ་ནི། །རྒྱུ་ཡིག་ཧྲཱིཿས་མཚན་མཁའ་དབྱིངས་ཀློང་དུ་ཤར། །དེ་ལས་ཨེ་ཡཾ་རཾ་བཾ་ལཾ་སུཾ་ཆད། །མཁའ་རླུང་མེ་ཆུ་གསེར་གཞི་ལྷུན་པོའི་རྩེར། །མེ་དཔུང་རྡོ་ར་དུར་ཁྲོད་བརྒྱད་ཀྱི་དབུས། །པྃ་ཞུ་འདབ་སྟོང་པདྨར་ཧཱུྃ་ཡིག་ལས། །སྣ་ཚོགས་རྡོ་རྗེའི་ལྟེ་བར་བྷྲཱུྃ་འཕྲོ་འདུས། །རིན་ཆེན་ལས་གྲུབ་ངོ་མཚར་གཞལ་མེད་ཁང་། །གྲུ་བཞི་སྒོ་དང་རྟ་བབ་མཚན་ཉིད་རྫོགས། །ཀུན་བཟང་རྒྱན་བཀོད་ལྷུན་སྟུག་མཛེས་པའི་ནང་། །རིན་ཆེན་ཟུར་བརྒྱད་སེང་ཁྲི་པདྨ་དང་། །ཉི་ཟླའི་གདན་དབུས་རྡོ་རྗེ་ཧྲཱིཿབཅས་བབ། །འོད་ཀྱིས་དོན་གཉིས་བྱས་འདུས་ཡོངས་གྱུར་ལས། །སྒྲིབ་བྲལ་རང་བྱུང་ཡེ་ཤེས་གདོད་མའི་གཤིས། །གཞི་ལས་སད་དངོས་སོགས། དཀྱིལ་འཁོར་ལྷ་བསྐྱེད་ཚིག་རིས་སྤྲོས་འདོད་ན། ཕྱི་རོལ་ཀློང་དགུའི་ཡེ་ཤེས་ཞེས་པའི་འཕྲོས། ཤར་དུ་མེ་ལོང་ཡེ་ཤེས་ཧེ་རུ་ཀ །ཡང་དག་མཐིང་ནག་ཞལ་གསུམ་ཕྱག་དྲུག་གིས། །རྡོ་རྗེ་དྲིལ་བུ་ཁ་ཊྭཱྃ་བྷན་དམར་དང་། །རྔེའུ་ཆུང་རྒྱུ་ཞགས་ཀྲོ་དྷི་ཤྭ་རི་འཁྱུད། །ལྷོ་རུ་མཉམ་ཉིད་ཡེ་ཤེས་ཧེ་རུ་ཀ །གཤིན་རྗེ་མཐིང་ནག་ཞལ་གསུམ་ཕྱག་དྲུག་གིས། །བེ་ཅོན་ཐོད་ཁྲག་རལ་གྲི་སྡིགས་མཛུབ་དང་། །དགྲ་སྟྭ་མདུང་འཛིན་བེ་ཏ་ཡུམ་ལ་འཁྱུད། །ནུབ་ཏུ་སོར་རྟོགས་ཡེ་ཤེས་ཧེ་རུ་ཀ །རྟ་མགྲིན་དམར་ནག་ཞལ་གསུམ་ཕྱག་དྲུག་གིས། །པདྨ་དྲིལ་བུ་ཁ་ཊྭཱྃ་ཐོད་ཁྲག་སྦྲུལ། །ལྕགས་སྒྲོག་པདྨ་གཟི་ལྡན་འཁྲིལ་སྦྱོར་རོལ། །བྱང་དུ་བྱ་གྲུབ་ཡེ་ཤེས་ཧེ་རུ་ཀ །ཕུར་པ་མཐིང་ནག་ཞལ་གསུམ་ཕྱག་དྲུག་གིས། །རྩེ་དགུ་མེ་དཔུང་རྩེ་ལྔ་ཁ་ཊྭཱྃ་དང་། །ཕུར་བུ་འདྲིལ་བས་འཁོར་ལོ་རྒྱས་འདེབས་འཁྱུད། །ཤར་ལྷོར་ཀློང་གྱུར་ཡེ་ཤེས་ཧེ་རུ་ཀ །བླ་མེད་མཐིང་ནག་ཞལ་གསུམ་ཕྱག་དྲུག་གིས། །རྡོ་རྗེ་ཐོད་ཁྲག་ཁྱུང་ཆེན་ཞིང་གཡབ་སྦྲུལ། །ཐོད་པའི་གའུ་མུ་ཁ་ཡུམ་དང་འཁྲིལ། །ལྷོ་ནུབ་འདའ་དཀའ་ཡེ་ཤེས་ཧེ་རུ་ཀ །ཆེ་མཆོག་མཐིང་ནག་ཞལ་གསུམ་ཕྱག་དྲུག་གིས། །རྡོ་རྗེ་དུང་ཁྲག་ཁ་ཊྭཱྃ་ཐོང་གཤོལ་དང་། །མེ་དཔུང་སྡིགས་མཛུབ་གནམ་ཞལ་དབྱིངས་ཕྱུག་སྦྱོར། །ནུབ་བྱང་དབྱིངས་སྒྲོལ་ཡེ་ཤེས་ཧེ་རུ་ཀ །དྲེགས་འདུལ་མཐིང་ནག་ཞལ་གསུམ་ཕྱག་དྲུག་གིས། །རྡོ་རྗེ་བྷན་དམར་ལྷ་བརྒྱད་ཀླུ་བརྒྱད་མགོ །ཁམས་གསུམ་སྤྱི་འདུལ་ཡུམ་དང་མཉམ་པར་སྦྱོར། །བྱང་ཤར་མཐའ་གྲོལ་ཡེ་ཤེས་ཧེ་རུ་ཀ །སྟོབས་ལྡན་ནག་པོ་ཞལ་གསུམ་ཕྱག་དྲུག་གིས། །རྡོ་རྗེ་ཐོད་ཁྲག་ལྷ་དང་ཀླུ་བརྒྱད་ཀྱི། །ཙིཏྟ་འཛིན་ཅིང་འབྱུང་ལྔའི་བདག་མོ་འཁྲིལ། །ཐུགས་ཀར་ཆོས་དབྱིངས་ཡེ་ཤེས་ཧེ་རུ་ཀ །རྡོ་རྗེ་ཆོས་མཆོག་དཀར་གསལ་ཞི་མ་ཁྲོ། །ཞལ་གཅིག་ཕྱག་གཉིས་རྡོ་རྗེ་དྲིལ་བུ་འཛིན། །བདེ་ཆེན་རྡོ་རྗེ་རྣལ་འབྱོར་ལྷན་ཅིག་སྦྱོར། །ཁྲག་འཐུང་བརྒྱད་རྣམས་འབར་བའི་གར་དགུར་ལྡན། །དཔལ་དང་དུར་ཁྲོད་དྲག་པོའི་ཆས་ཀུན་རྫོགས། །ཡེ་ཤེས་བསྐལ་པའི་མེ་དཔུང་འབར་བའི་ཀློང་། །རང་འོད་ཡུམ་དང་དགའ་བཞི་བདེ་བར་རོལ། །ཚོམ་བུ་དགུ་དཀྱིལ་བདུན་བརྒྱ་ཉེར་ལྔའི་ལྷ། །ཉི་ལས་འོད་བཞིན་འགག་མེད་སྒྱུ་མའི་སྐུ། །སྐུ་མདོག་ཕྱག་མཚན་མ་འདྲེས་ཡོངས་སུ་རྫོགས། །ཡེ་ཤེས་འོད་ལྔའི་ཟེར་དང་གཟི་བརྗིད་འབར། །སྒོ་བཞིར་བཛྲ་རཏྣ་པདྨ་དང་། །ཀརྨ་གིང་ཆེན་རང་རྟགས་ཕྱག་མཚན་འཛིན། །ཚད